# Praksishefte ERGOBPRA2

Ergoterapeutisk Profesjonsutøvelse del 2

(Occupational Therapy Practice Placement, Part 2)

20 studiepoeng

Kull 22 - våren 2024

Emneansvarlig: Irma Pinxsterhuis og Fanny Alexandra Jakobsen

IP/FAJ 05.01.2024

# Praksisstudier

Praksisstudier utgjør en tredjedel av studiet. Det er en lengre praksisperiode i hvert studieår, og de ulike praksisstudiene skal variere for den enkelte student. Praksisstudier er veiledet. Dette innebærer at en veileder fra praksisfeltet følger opp studenten gjennom praksis, i samarbeid med kontaktlærer fra universitetet. I løpet av den første tiden i hver praksisperiode skal studenten i samarbeid med praksisveileder utarbeide en samarbeidsavtale der læringsutbyttet for praksisperioden konkretiseres i forhold til hvordan studenten skal oppnå læringsutbyttet på det enkelte praksisstedet. Samarbeidsavtalen skal synliggjøre hvordan studenten skal anvende teori i praksis, og den skal godkjennes av praksisveileder og kontaktlærer ved universitetet. Læringsutbyttebeskrivelsene skal være konkrete, relevante, realistiske og målbare.

Gjennom praksisstudier skal studentene lære å planlegge, gjennomføre og evaluere ergoterapeutisk profesjonsutøvelse. Praksisstudiene er en viktig arena for å praktisere og lære ergoterapi gjennom erfaring, og for å styrke studentenes profesjonsidentitet. I løpet av praksisstudiene arbeider studentene med ulike oppgaver knyttet til læringsutbyttet som en integrert del av praksis.

Vurdering i praksis tar utgangspunkt i læringsutbyttet for emnet, samarbeidsavtalen og den formative vurderingen. Den formative vurderingen, det vil si vurderingen av studentens kunnskap, ferdigheter, kompetanse og skikkethet som gjøres underveis i praksisperioden, oppsummeres ved halvtid og heltid.

Praksisstudier foregår i en tverrprofesjonell kontekst i kommune- og spesialisthelsetjeneste og på andre arenaer der ergoterapeuter arbeider. Utdanningens beliggenhet i storbyen gir muligheter for tett samarbeid med universitetssykehus og bydeler. Praksisstudiene kan også organiseres i prosjekt med offentlige, private og frivillige aktører der studentene arbeider på arenaer som fremmer personers aktivitet og deltakelse.

Praksisplassene til ergoterapeututdanningen ved OsloMet ligger i hovedsak i Oslo og østlandsregionen. Studentene må påregne reisevei i forbindelse med praksis. Studentene følger praksisstedets reglement for bekledning. Det kan også være egne krav til tester og vaksinasjon på det enkelte sted. I praksis gjelder egne fremmøtekrav, se «Vurdering av praksis».

# ERGOPBPRA2

|  |  |
| --- | --- |
| Emnekode og -navn | ERGOBPRA2 Ergoterapeutisk profesjonsutøvelse, del 2 |
| Engelsk navn | Occupational Therapy Practice Placement, Part 2 |
| Nynorsk navn | Ergoterapeutisk profesjonsutøving, del 2 |
| Studieprogram | Bachelorstudium i ergoterapi |
| Studiepoeng | 20 |
| Kull/studieår | 2022/2023-2024 |
| Semester | 4 |
| Emnetype | Obligatorisk emne |
| Undervisningsspråk | Norsk/engelsk |

# Innledning

I denne praksisperioden jobber studentene videre med terapeutisk bruk av aktivitet i reelle situasjoner. Studentene arbeider systematisk for at brukere skal kunne utvikle eller vedlikeholde ferdigheter, aktivitetsvaner og aktivitetsroller. Gjennom arbeidsprosessen skal studentene samtidig resonnere klinisk over eget arbeid. Praksis kan foregå på alle arenaer hvor det arbeider ergoterapeuter.

# Forkunnskapskrav

Studenten må ha bestått første studieår eller tilsvarende. Emnene studentene har hatt før de går ut i praksis i ERGOBPRA2 står beskrevet i programplanen.

# Læringsutbytte

Etter gjennomført emne har studenten følgende læringsutbytte definert i kunnskap, ferdigheter og generell kompetanse:

*Kunnskap*

Studenten

* kan beskrive aktuelle brukergrupper, problemstillinger og ergoterapeutiske metoder ved praksisstedet
* kan beskrive ergoterapiens plassering innenfor praksisstedets rammer og organisering på ulike nivåer
* kan beskrive aktuelle samarbeidspartneres oppgaver
* kan gjøre rede for hvordan aktivitetsanalyse brukes gjennomgående i en ergoterapeutisk arbeidsprosess

*Ferdigheter*

Studenten

* kan bruke kartleggingsmetoder knyttet til aktivitet, ferdighets- og funksjonsvurderinger som er aktuelle på praksisstedet
* kan anvende og formidle systematisk aktivitetsanalyse gjennom en ergoterapeutisk arbeidsprosess
* kan med veiledning igangsette relevant intervensjon på bakgrunn av blant annet gjennomført systematisk aktivitetsanalyse
* kan anvende aktiviteter metodisk for å fremme aktivitetsutførelse og begrunne dette gjennom klinisk resonnering
* kan vurdere og justere egen terapeutisk kompetanse i møte med brukere, eller henvise videre ved behov
* kan anvende brukeres og pårørendes erfaringskompetanse i tråd med kunnskapsbasert praksis
* kan søke etter og formidle vitenskapelig litteratur som er relevant for egen profesjonsutøvelse ved praksisstedet
* kan anvende relevant teori og forskning, og kan foreta faglige vurderinger, avgjørelser og handlinger i tråd med kunnskapsbasert praksis

*Generell kompetanse*

Studenten

* viser gode kommunikasjonsferdigheter og kan tilpasse sin kommunikasjon i møte med brukere og andre samarbeidspartnere
* kan formidle og dokumentere ergoterapeutisk profesjonsutøvelse skriftlig og muntlig i de former og prosedyrer som er relevant for praksisstedet
* kan identifisere og reflektere over faglige og etiske problemstillinger og dilemmaer
* kan ta ansvar, vise initiativ og samarbeidskompetanse i praksis
* kan planlegge og samarbeide tverrfaglig innenfor praksisstedets rammer
* kan vurdere og forebygge risiko for uønskede hendelser og kan følge praksisstedets prosedyrer

# Arbeids- og undervisningsformer

Praksisperioden er normalt på 12 uker, men har på grunn av tidlig påske blitt forkortet til 11 uker i 2024. Den starter med en to-dagers samling på utdanningen. En oppsummerende samling finner sted i siste praksisuke. Videre er praksisukene organisert slik at studentene er 30 timer i praksis de fleste ukene, bortsett fra i uke 3, 7 og 10. Studentene har en veileder på praksisstedet og en kontaktlærer ved utdanningen som vil fungere som bindeledd mellom utdanning og praksisstedet.

Studenten skal ha en time formell veiledning per uke, samt daglig veiledning og tilbakemeldinger underveis i hele praksisperioden. Veiledning kan defineres som en pedagogisk og relasjonell prosess der studenten er i fokus. Hensikten med veiledning er oppdagelse, læring, vekst og utvikling (Tveiten, 2003). Veiledningstimen planlegges i fellesskap av student og praksisveileder. En kort gjennomgang av læringsutbyttene for å se hvor langt studenten har kommet i læringsprosessen inngår som rutine i veiledningstimen. Resten av tiden brukes til refleksjon og klinisk resonnering. Skjemaet «Oversikt over veiledning» fylles ut etter hver veiledningstime.

Studentene får i tillegg gruppeveiledning i praksis (GREP). Veiledningsgruppene ledes i fellesskap av en faglærer fra utdanningen og en ergoterapeut fra praksisfeltet. Målet for gruppeveiledningen er å knytte teori og praksis sammen gjennom refleksjon og klinisk resonnering. Tema i veiledningsgruppene tar utgangspunkt i utvalgte læringsutbytter for emnet.

Vurdering av praksis   
Praksis vurderes til bestått - ikke bestått. Vurdering i praksis tar utgangspunkt i læringsutbyttet for emnet, samarbeidsavtalen og den formative vurderingen. Praksisstedet skal tilrettelegge for at læringsutbyttene kan oppnås og studenten har ansvar for å jobbe for oppnåelse.

Den formative vurderingen, det vil si vurderingen av studentens kunnskap, ferdigheter, kompetanse og skikkethet som gjøres underveis i praksisperioden, oppsummeres ved halvtid og heltid. Kontaktlærer deltar på halvtidsvurderingen. Ved fare for ikke å bestå praksis ved halvtidsvurderingen, vil kontaktlærer også delta på heltidsvurderingen. Heltidsvurdering foregår siste, evt. nest siste, uke i praksisperioden.

Dersom studenten er i fare for ikke å bestå praksis skal dette varsles ved halvtidsvurderingen. Det kan også varsles fare for ikke å bestå praksis etter halvtidsvurderingen, men senest 3 uker før praksisperioden avsluttes. Utviklingsplan med «oppsummering halvtidsvurdering» signeres av praksisveileder, og studenten leverer inn skjemaet i Inspera dersom det er varslet fare for ikke å bestå praksis. Fram til siste praksisdag kan det likevel varsles fare for ikke å bestå praksis på grunn av hendelser som har utløser en skikkethetsvurdering (se «Skikkethetsvurdering»).

Arbeidskrav: Samarbeidsavtale med konkretisering av læringsutbyttet må være godkjent for å bestå praksis. I tillegg må arbeidskravet knyttet til INTER1200 være innlevert.

Bestått praksis forutsetter at studenten har oppfylt kravet til obligatorisk tilstedeværelse. I praksisemnene kreves det minimum 90 prosent tilstedeværelse. Fravær på 10 % av emnet utgjør 36 timer. Tilstedeværelseskravet omfatter både tiden på praksisstedet, undervisningen som gis på utdanningen og deltakelse i GREP. For fravær gjelder følgende bestemmelser:

* mindre enn 10 prosent fravær: studenten kan fullføre praksisemnet på vanlig måte.
* 10 – 20 prosent fravær: studenten kan ta igjen manglende praksis/undervisning, forutsatt at det er mulig. Dette må avtales med praksisveileder og kontaktlærer ved univtersitetet.
* mer enn 20 prosent fravær: studenten må normalt ta hele praksisemnet på nytt. Dette  gir forsinkelse i studieforløpet.

Dersom studenten overskrider fraværsgrensen vil praksis registreres som Ikke bestått og telle som et forsøk.

Skikkethet   
Vitnemål for fullført studium forutsetter at studenten er skikket for yrket. En student som utgjør en mulig fare for pasienters og kollegaers fysiske og psykiske helse, rettigheter og sikkerhet, er ikke skikket for yrket. Løpende skikkethetsvurdering foregår gjennom hele studiet og inngår i en helhetsvurdering av studentens faglige og personlige forutsetninger for å fungere som helsepersonell. Studenter som viser liten evne til å kunne mestre ergoterapeutyrket, skal så tidlig som mulig i studiet bli informert om dette. De skal få veiledning og råd slik at de kan forbedre seg, eller få råd om å avslutte utdanningen. Dette dokumenterer praksisveileder i veiledningsloggen. Særskilt skikkethetsvurdering benyttes i spesielle tilfeller, jf. forskrift om skikkethetsvurdering i høyere utdanning. For mer informasjon, se <https://student.oslomet.no/skikkethetsvurdering>

# Noen presiseringer

* Student, praksisveileder og kontaktlærer forholder seg til aktuell tidsplan for praksis og gitte tidsfrister.
* Student og praksisveileder blir enige om når i uken studietiden skal legges (en hel dag eller fordelt over flere dager). Pedagogiske og praktiske hensyn på praksisstedet veier tyngst. Siden praksisperioden i 2024 har blitt forkortet til 11 uker, har studentene ikke studietid i uke 3, 7 og 10. Det er ikke anledning å samle opp studietid, den skal brukes hver uke.
* Studenten og praksisveileder skriver en samarbeidsavtale med utviklingsplan tidlig i praksisperioden, for å avklare forventninger til hverandre og praksisstedet og for å klargjøre studentens læringsprosess og behov, samt å klargjøre ansvarsfordeling og organisering av praksisperioden.
* Dersom det er hensiktsmessig for praksisstedet og læringen at studenten jobber turnus, avklares dette med praksisveileder.
* Ved sykdom melder studenten umiddelbart fra til praksisveileder. Ved sammenhengende 3 dagers fravær, skal studenten informere kontaktlærer.
* Når det gjelder regler og rettigheter, reiseutgifter, forsikring med mer, henvises det til OsloMet sine hjemmesider.

# Pensum

Pensum i ERGBPRA2 består av litteratur som utdanningen har lagt som føring, jfr. pensumliste. I tillegg skal studenten finne og anvende relevant litteratur utfra praksisstedet og målgruppen.